Na osnovu člana 16 stav 1 Zakona o spomen-obilježjima ("Službeni list CG", br. 40/08, 40/11 i 2/17) i člana 38 stav 1 Statuta opštine Nikšić ("Službeni list CG - Opštinski propisi", br. 31/18 i 21/23), u skladu sa Programom podizanja spomen-obilježja u opštini Nikšić za 2023. godinu ("Službeni list CG - Opštinski propisi", broj 32/23) i uz prethodno pribavljenu saglasnost Ministarstva kulture Crne Gore, broj: UPI – 13-041/23-67/10-1 od 2.08.2023. godine, Skupština opštine Nikšić, na sjednici održanoj \_\_\_\_\_\_\_\_\_. godine, donijela je

O D L U K U

o podizanju spomen-obilježja izgradnjom spomenika

u znak sjećanja na operaciju „Velveta“

Član 1

Podiže se spomen-obilježje u znak sjećanja na operaciju „Velveta“, izgradnjom spomen-objekta – spomenika na Kapinom Polju, dio kat. parcele br. 1400/2, K.O. Kočani, Opština Nikšić.

Član 2

Spomenik iz člana 1 ove Odluke podići će Ambasada Izraela u Beogradu i Jevrejska zajednica Crne Gore.

Član 3

Sredstva za podizanje spomenika obezbijediće Ambasada Izraela u Beogradu i Jevrejska zajednica Crne Gore.

Član 4

Ocjenu i odabir arhitektonskog i umjetničkog rješenja spomenika vrši stručna komisija koju je Rješenjem broj: 02-031-1736 od 04.07.2023.godine imenovao predsjednik Opštine.

Član 5

Spomen obilježje „Velveta“ je koncept predstavljanja aviona u polijetanju i čine ga sledeći elementi:

1. Maketa aviona Spitfire MK IX u prirodnoj veličini (razmjera 1:1) sa dimenzijama: raspon krila 9,80m / dužina 9,47m postavljena na armirano-betonskom postamantu visine 9m, pod uglom od 130 u odnosu na podužnu osu i 300 u odnosu na poprečnu osu (položaj uspona u zaokretu). Konstrukcija aviona je modifikovana originalna „monokok“ konstrukcija prave letilice, u kombinaciji čelične konstrukcije i aluminijumske oplate. Finalna obrada je bojenje u originalnu maskirnu kolor šemu aviona učesnika operacije „Velveta“ - izraelske vojske iz perioda tokom 1949. godine. Sama maketa u potpunosti, dimenzijama, materijalizacijom i detaljima odgovara originalnoj letilici. Na ovaj način postavljen avion na armirano-betonski postament, je ukupne visine (mjereno do visočijeg krila) od 12m od kote platoa, tj. 12,45m od kote okolnog terena;
2. Armirano-betonski postament – stub lučne geometrije, visine 9m od kote tla i promjenljivog poprečnog presjeka od 170x70cm u korijenu do 40x40cm pri vrhu, gdje se preko odgovarajuće anker ploče obezbjeđuje veza sa samom maketom aviona. Stub je liven u metalnoj i drvenoj glatkoj oplati i predviđen je bez dodatne obrade malterisanjem i bojenjem, već ostaje u natur betonu;
3. Spomen ploča za operaciju „Velveta“, izlivena u bronzi u dimenzijama cca 70 x 100, postavlja se na sam betonski postament/stub, pri bazi stuba na pogodnoj visini, sa tekstom na tri jezika.

Tekst na maternjem jeziku:

SPOMENIK JE PODIGNUT U ZNAK ZAHVALNOSTI

DRŽAVE IZRAEL FEDERATIVNOJ NARODNOJ REPUBLICI

JUGOSLAVIJI, SA POSEBNIM PRIZNANJEM CRNOJ GORI

I GRADU NIKŠIĆU, ZA NEIZBRISIV DOPRINOS OPSTANKU

NOVOOSNOVANE DRŽAVE IZRAEL 1948. GODINE.

PONOSNI SMO NA DUGOTRAJNO PRIJATELJSTVO KOJE

POVEZUJE NAŠE DVIJE DRŽAVE.

Tekst na engleskom jeziku:

THIS MONUMENT STANDS AS A SYMBOL OF ISRAEL'S

APPRECIATION TO THE FEDERAL PEOPLE'S REPUBLIC OF

YUGOSLAVIA, WITH SPECIAL TRIBUTE TO MONTENEGRO

AND NIKŠIĆ, FOR THEIR INDELIBLE CONTRIBUTION TO

THE ENDURANCE OF THE NEWLY ESTABLISHED STATE OF

ISRAEL IN 1948. WE HONOR THE LONG LASTING

FRIENDSHIP THAT BINDS OUR COUNTRIES, BOTH IN THE

PAST AND IN THE PRESENT.

Tekst na jevrejskom jeziku:

אנדרטה זו עומדת כסמל להוקרתה של מדינת ישראל לרפובליקה העממית הפדרלית של יוגוסלביה, עם הערכה מיוחדת למונטנגרו ולניקשיץ', על

תרומתן הבלתי נשכחת לחוסנה של מדינת ישראל הצעירה, שהוקמה בשנת 1948. אנו מוקירים את הידידות ארוכת השנים, הקושרת את המדינות שלנו זו לזו, בעבר ובהווה.

1. Parterno uređenje oko samog spomen obilježja je koncipirano u okviru obuhvata od okvirno 1400m2 u sklopu predmetne parcele, kao fluidan prostor platoa kružnih oblika sa laganim granicama (bez korišćenja ograda i krutih prostornih barijera) sa naglašenim karakterističnim zonama za okupljanje posjetilaca, u zavisnosti od vrste same vizure prema avionu. Čine ga:

-Saobraćajni dio za pristup motornim vozilima sa saobraćajnom vezom sa postojećom sekundarnom saobraćajnicom (put prema aerodromu) – interna slijepa saobraćajnica sa upravnim parkingom za šest vozila;

-Ulazni plato, na koti okolnog terena, kružnog oblika, oivičen segmentima niskog žbunastog rastinja – živa ograda ili sl. Plato je denivelsan od okolnog terena za jedan stepenik (cca 15cm);

-Centralna veza sa platoom oko postamenta denivelisana za jedan stepenik (30cm);

-Centralni plato ispod aviona, denivelisan od okolnog terena za tri stepenika (45cm), i

-Sekundarni (blago izolovani) bočni plato.

Član 6

Rok za podizanje spomenika je jun 2024. godine.

Član 7

Održavanje spomenika, nakon podizanja istog, vršiće nadležni organ lokalne uprave Opštine Nikšić iz sopstvenih sredstava.

Član 8

O sprovođenju ove odluke staraće se Sekretarijat za kulturu, sport, mlade i socijalno staranje, Sekretarijat za uređenje prostora i zaštitu životne sredine i Agencija za projektovanje i planiranje.

Član 9

Ova odluka stupa na snagu osmog dana od dana objavljivanja u „Službenom listu Crne Gore - Opštinski propisi“.

Broj: 01-030-

Nikšić, \_\_\_\_\_\_\_. 2023.godine

**SKUPŠTINA OPŠTINE NIKŠIĆ**

PREDSJEDNIK

Nemanja Vuković, s.r.

**O B R A Z L O Ž E NJ E**

**Pravni osnov**

Pravni osnov za donošenje ove odluke sadržan je u članu 16 stav 1 Zakona o spomen-obilježjima ("Službeni list Crne Gore", br. 40/08, 40/11 i 2/17), kojim je propisano da Skupština opštine, u skladu sa Programom, uz prethodnu saglasnost nadležnog organa, donosi odluku o podizanju spomen-obilježja te člana 38 stav 1 Statuta opštine Nikšić kojim je propisano da u vršenju poslova iz svoje nadležnosti Skupština donosi Statut Opštine, poslovnik, odluke, rješenja, zaključke, povelje, preporuke, planove, programe i druge akte**.**

Na Predlog odluke podizanju spomen-obilježja izgradnjom spomenika u znak sjećanja na operaciju „Velveta“, Ministarstvo kulture je dalo saglasnost broj UPI- UPI – 13-041/23-67/10-1 od 2.08.2023. godine.

**Razlozi za donošenje**

Zakonom o spomen-obilježjima, u članu 8 stav 2, propisano je da se spomen-obilježja podižu u skladu sa programom podizanja spomen-obilježja koji donosi Skupština opštine, a uz prethodnu saglasnost državnog organa nadležnog za poslove kulture, shodno čemu je Skupština opštine Nikšić na sjednici održanoj 30.06.2023.godine, a uz prethodno pribavljenu saglasnost Ministarstva kulture i medija Crne Gore - Rješenje broj: UP Io-13-041/23-67/8 od 29.06.2023.godine, donijela Program podizanja spomen-obilježja u opštini Nikšić za 2023.godinu broj:01-030-236 od 30.06.2023,godine. Pomenutim programom predviđeno je podizanje spomen-obilježja izgradnjom spomenika u znak sjećanja na operaciju „Velveta“, shodno čemu se i pristupilo izradi predmetne odluke.

Podizanjem spomen-obilježja - spomenika u znak sjećanja na operaciju "Velveta" simbolično i trajno se čuvaju uspomene na događaj koji je od međunarodnog istorijskog značaja i koji predstavlja doprinos u borbi za mir, razumijevanje i saradnju sa drugim narodima, u skladu sa čl. 1 i 4 Zakona o spomen-obilježjima. Kako je u poslednjih par godina primjetan porast turista koji dolaze iz Izraela u Crnu Goru, podizanje ovog spomen-obilježja motivisalo bi turiste da dolaze u Nikšić i njime bi se značajno obogatila kulturna i turistička ponuda Nikšića. Priliv turista pozitivno bi uticao kako na ekonomiju Nikšića tako i Crne Gore.

Polazeći od navedenog, predlaže se Skupštini opštine Nikšić da donese odluku o podizanju spomen-obilježja izgradnjom spomenika u znak sjećanja na operaciju "Velveta".

OBRAĐIVAČ Sekretar

Sekretarijat za kulturu, sport, Dejan Ivanović,s,r.

mlade i socijalno staranje